Kommissionens beslutning

af 13. februar 2003

om minimumskrav til udarbejdelse af avlsprogrammer med henblik på TSE-resistens hos får

(meddelt under nummer K(2003) 498)

(EØS-relevant tekst)

(2003/100/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(1), senest ændret ved Kommissionens forordning (EF) nr. 1494/2002(2), særlig artikel 23, og

ud fra følgende betragtninger:

(1) Scrapie udgør et betydeligt dyresundhedsproblem blandt Fællesskabets fåre- og gedebestand.

(2) Der findes ingen validerede rutinediagnosemetoder, der kan skelne mellem infektion med bovin spongiform encephalopati (BSE) og scrapieinfektion hos får og geder. Det har ikke under naturlige vilkår kunnet bevises, at BSE-infektion forekommer hos får og geder. Der er alligevel en vis usikkerhed om, hvorvidt fåre- og gedebestanden kan være inficeret med BSE, og hvorvidt BSE evt. stadig forekommer i bestanden. Infektioner med transmissibel spongiform encephalopati (TSE) hos får og geder udgør dermed også en potentiel risiko for folkesundheden.

(3) Forskning har vist, at visse prionproteingenotyper hos får medfører resistens over for scrapie. De hidtidige oplysninger viser, at der findes en lignende genetisk betinget BSE-resistens hos får, der oralt udsættes for BSE-infektion på forsøgsbetingelser.

(4) I sin udtalelse af 4.-5. april 2002 om sikker sporing af materiale fra små drøvtyggere udstak Den Videnskabelige Styringskomité retningslinjer for hovedpunkterne i et avlsprogram med henblik på TSE-resistens hos får. Ifølge komitéen bør et sådant program fokusere på risikopopulationer eller i risikoområder.

(5) Et af kravene til et sådant avlsprogram er et estimat over frekvensen af ARR/ARR-får for hver vigtig fårerace. For at indsamle sådanne oplysninger er der ved Kommissionens beslutning 2002/1003/EF(3) etableret en undersøgelse af fåreracer i medlemsstaterne.

(6) Det bør være muligt at fravige kravet i henhold til denne beslutning om at udarbejde avlsprogrammer for visse racer med et lavt naturligt resistensniveau og for lokale racer, der særegne for et bestemt område, og som er i fare for helt at forsvinde fra husdyravlen, jf. forordning (EF) nr. 445/2002 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)(4).

(7) Den Videnskabelige Styringskomité anbefalede i sin udtalelse, at der iværksættes attestering af besætninger med en ubetydelig risiko for scrapie/BSE. En af de anbefalede muligheder for attestering af besætninger forudsætter fuld genetisk TSE-resistens kombineret med regelmæssige TSE-test.

(8) Den Videnskabelige Styringskomité anbefalede en omfattende liste over fåre- og gedevæv, der kan anses for at udgøre en risiko for menneskers og dyrs sundhed, hvis BSE bekræftes eller anses for sandsynligt. Ifølge udtalelsen ville det pågældende væv dog ikke udgøre nogen risiko af betydning, hvis det kom fra resistente eller semiresistente dyr under henholdsvis 18 og 6 måneder. Opbygning af besætninger, der er omfattet af attestering, bør fremmes i overensstemmelse hermed.

(9) Kommissionen vil over for Rådet og Europa-Parlamentet fremsætte forslag om ændring af forordning (EF) nr. 999/2001, så den kommer til at indeholde et retsgrundlag for foranstaltningerne i denne beslutning. Indtil da bør denne beslutning vedtages som en overgangsforanstaltning.

(10) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Definitioner

I denne beslutning anvendes definitionerne i bilag I til Kommissionens beslutning 2002/1003/EF.

Artikel 2

Avlsprogram med henblik på TSE-resistens hos racerene får

1. På grundlag af resultaterne af den undersøgelse, der er foreskrevet i beslutning 2002/1003/EF, indfører de enkelte medlemsstater senest den 1. januar 2004 et avlsprogram med henblik på selektion af TSE-resistens hos alle racerene fåreracer, der er af national oprindelse, eller som udgør en væsentlig population på deres område. Minimumskravene til et sådant program er anført i bilag I.

2. Medlemsstaten kan beslutte, at ejere af besætninger kan deltage frivilligt i avlsprogrammet, jf. stk. 1, indtil den 1. april 2005. Efter den dato er det dog obligatorisk, at alle besætninger af høj genetisk værdi deltager i avlsprogrammet.

Artikel 3

Undtagelsesbestemmelser

1. Der kan gives dispensation til, at medlemsstaterne fraviger kravet om at udarbejde et avlsprogram, jf. artikel 2:

- på grundlag af et nationalt scrapiebekæmpelsesprogram, der er forelagt og godkendt i henhold til bilag VIII, kapitel A, del I, litra b), i forordning (EF) nr. 999/2001, og som omfatter løbende, aktiv overvågning af selvdøde får og geder i alle besætninger i medlemsstaten, eller

- hvis Kommissionen har anerkendt medlemsstatens område som scrapiefrit i henhold til bilag VIII, kapitel A, del I, litra c), i forordning (EF) nr. 999/2001 på grundlag af resultaterne af en fuldgyldig statistisk oversigt.

2. Dispensation, jf. stk. 1, gives efter proceduren i artikel 24, stk. 2, i forordning (EF) nr. 999/2001.

Artikel 4

Regelsæt for anerkendelse af bestemte fårebesætningers status som TSE-resistente

1. De enkelte medlemsstater opstiller senest den 1. januar 2004 et regelsæt for anerkendelse af bestemte fårebesætningers status som TSE-resistente.

Regelsættet skal overholde de kriterier, der er fastlagt i bilag II.

2. At en fårebesætning er anerkendt som TSE-resistent ifølge regelsættet, jf. stk. 1, anses ikke for et nødvendigt kriterium for at udelukke, at TSE forekommer i den pågældende besætning.

Artikel 5

Rapporter, som medlemsstaterne skal forelægge Kommissionen

Medlemsstaterne forelægger Kommissionen følgende rapporter:

a) senest den 1. april 2004 en rapport om kravene i deres avlsprogrammer, jf. artikel 2

b) første gang senest den 1. april 2005 en årlig rapport om status for avlsprogrammerne.

Artikel 6

Kommissionens sammenfatning af rapporterne

Kommissionen forelægger medlemsstaterne en sammenfatning af de rapporter, den modtager i medfør af artikel 5, senest tre måneder efter fristen for modtagelse af rapporterne.

Artikel 7

Revision

Kravene i denne beslutning tages op til revision

a) på grundlag af de rapporter, der er omhandlet i artikel 5

b) for så vidt angår racer, for hvilke der i løbet af programmet er konstateret en alvorlig negativ genetisk konsekvens

c) under alle omstændigheder inden den 1. april 2005 for at tage hensyn til ny videnskabelig rådgivning.

Artikel 8

Adressater

Denne beslutning er rettet til medlemsstaterne.

Udfærdiget i Bruxelles, den 13. februar 2003.

På Kommissionens vegne

David Byrne

Medlem af Kommissionen

(1) EFT L 147 af 31.5.2001, s. 1.

(2) EFT L 225 af 28.8.2002, s. 3.

(3) EFT L 349 af 24.12.2002, s. 105.

(4) EFT L 74 af 15.3.2002, s. 1.

BILAG I

MINIMUMSKRAV TIL ET AVLSPROGRAM MED HENBLIK PÅ TSE-RESISTENS HOS FÅR

Del 1 - Generelle krav

1. Avlsprogrammet skal fokusere på besætninger af høj genetisk værdi.

2. Der etableres en database, der mindst indeholder følgende oplysninger:

a) identitet, race og antal dyr for alle besætninger, der deltager i avlsprogrammet

b) identifikation af de enkelte dyr, der udtages prøver fra under avlsprogrammet

c) resultaterne af alle genotypebestemmelserne.

3. Der indføres en ordning med ensartet attestering, hvor genotypen hos alle dyr, der udtages prøver fra under avlsprogrammet, attesteres ved henvisning til dets individuelle identifikationsnummer.

4. Prøverne udtages af personale, der specifikt er udpeget hertil under avlsprogrammet.

5. Der indføres et system til identifikation af dyr og prøver, behandling af prøver og fremlæggelse af resultater, som minimerer muligheden for menneskelige fejl. Systemets effektivitet afprøves ved regelmæssig stikprøvekontrol.

6. Blod og andet væv, der indsamles under avlsprogrammet, genotypebestemmes i laboratorier, der er godkendt under avlsprogrammet.

7. Medlemsstatens ansvarlige myndighed kan bistå raceforeninger, der ønsker det, med at etablere genbanker, som indeholder sæd, æg og/eller embryoner, der er repræsentative for prionproteingenotyper, som må forventes at blive sjældne som følge af avlsprogrammet.

8. Der udarbejdes avlsprogrammer for hver enkelt race under hensyntagen til,

a) hvor hyppigt de forskellige alleler forekommer hos racen

b) hvor sjælden racen er

c) hvordan man undgår indavl eller genetisk drift.

Del 2 - Særlige regler for de besætninger, der deltager

1. Avlsprogrammet har til formål at øge hyppigheden af ARR-allelen i fårebesætningen og samtidig reducere prævalensen af de alleler, man har konstateret bidrager til TSE-modtagelighed.

2. Der gælder følgende minimumsregler for de besætninger, der deltager:

a) Alle dyr i besætningen, der skal genotypebestemmes, skal identificeres individuelt på en sikker måde.

b) Det er obligatorisk at genotypebestemme alle væddere til avl inden for besætningen, inden de anvendes til avl.

c) Det er obligatorisk senest seks måneder efter genotypebestemmelsen at slagte eller kastrere et handyr med VRQ-allelen. Et sådant dyr må ikke forlade bedriften, undtagen med henblik på slagtning.

d) Hundyr, som man ved bærer VRQ-allelen, må ikke forlade bedriften, undtagen med henblik på slagtning.

e) Kun handyr (herunder sæddonorer, der anvendes til kunstig inseminering), der er udstedt attest for under programmet, må anvendes til avl inden for besætningen.

Del 3 - Beskyttelse af racer og produktionsegenskaber

1. Medlemsstaterne kan beslutte at dispensere fra kravene i del 2, punkt 2, litra c) og d), for racer

a) som ifølge den undersøgelse, der er omhandlet i beslutning 2002/1003/EF, har et ARR-allelniveau på under 25 %, eller

b) som er i fare for helt at forsvinde fra husdyravlen, jf. artikel 14, stk. 1, litra a), i forordning (EF) nr. 445/2002.

2. I forbindelse med racer, som ifølge den undersøgelse, der er omhandlet i beslutning 2002/1003/EF, ikke bærer ARR-allelen eller har et ARR-allelniveau på under 10 %, kan medlemsstaterne beslutte at dispensere fra del 1 og 2, på betingelse af at de pågældende racer er omfattet af scrapiebekæmpelsesprogrammer.

3. Medlemsstaterne orienterer Kommissionen om dispensationer, der er givet i henhold til del 1 og 2, og om de kriterier, der er anvendt.

BILAG II

REGELSÆT FOR ANERKENDELSE AF FÅREBESÆTNINGERS STATUS SOM TSE-RESISTENTE

1. Regelsættet skal give fårebesætninger status som TSE-resistente, hvis de som følge af deltagelse i avlsprogrammet, jf. artikel 2, eller på anden vis opfylder bestemte kriterier.

Anerkendelsen gives for mindst to niveauer:

a) Niveau I-besætninger er besætninger, der udelukkende består af får med ARR/ARR-genotypen.

b) Niveau II-besætninger er besætninger, hvis afkom udelukkende er faldet efter væddere med ARR/ARR-genotypen.

Medlemsstaterne kan beslutte at give anerkendelse for yderligere niveau for at følge nationale krav.

2. Der skal regelmæssigt udtages stikprøver af får fra TSE-resistente besætninger:

a) enten på bedriften eller på slagteriet med henblik på at verificere deres genotype

b) hvis det drejer sig om niveau I-besætninger, på slagteriet af dyr på over 18 måneder med henblik på TSE-test i overensstemmelse med bilag III til forordning (EF) nr. 999/2001.